arnastofnun/IGC-2024 huggingface dataset:
Arabíuskaginn

Arabíuskaginn eða einfaldlega Arabía er skagi í Suðvestur-Asíu á mörkum Asíu og Afríku. Skaginn teygist út í Indlandshaf og markast af Rauðahafi að Akabaflóa í vestri, Arabíuhafi í suðri og Ómanflóa og Persaflóa í norðaustri.

Eftirfarandi ríki eru á Arabíuskaga:

Norðurmörk Arabíuskagans eru við Sagrosfjöll þar sem Arabíuflekinn rekst á Asíuflekann. Af þessari ástæðu eru eftirfarandi ríki einnig á Arabíuskaganum "að hluta":

Arabíuskaginn liggur á eigin jarðfleka, Arabíuflekanum.

Sádi-Arabía nær yfir stærstan hluta skagans og flestir íbúanna búa þar og í Jemen. Á skaganum eru miklar olíulindir og þar eru helgustu borgir múslima, Mekka og Medína, báðar í Sádi-Arabíu.
Loreen

Lorine Zineb Nora Talhaoui (fædd 16. október 1983), betur þekkt undir sviðsnafninu Loreen er sænsk söngkona. Hún vann söngvakeppni evrópskra sjónvarpsstöðva árið 2012 með feykivinsæla laginu Euphoria.

Hún fæddist í Stokkhólmi en stuttu síðar fluttu þau til Västerås þar sem Loreen gekk í skóla. Foreldrar Loreen eru Berbar frá Marokkó.

2004 tók Loreen þátt í sænska Idol og endaði í 4. sæti.

2011 tók hún þátt í Melodifestivalen (undankeppni Svíþjóðar fyrir Eurovision) með laginu My heart is refusing me. Hún lenti í 4. sæti, en Eric Saade vann með laginu Popular. Lagið hennar varð þó vinsælt, sérstaklega eftir sigur hennar 2012.

2012 tók hún aftur þátt í Melodifestivalen með Euphoria og vann. Hún fór þá til Baku, Azerbaijan og tók þátt í Eurovision fyrir hönd Svíþjóðar, og vann með yfirburðum. Hún fékk stig frá öllum löndum Evrópu nema Ítalíu og hún náði næstum að slá stigamet Alexanders Rybak með 372 stigum. Lagið hefur nú þegar náð uppí marga topplista víða um heiminn.

21. júní 2012 var Loreen með á MTV World Stage tónleikum á Götaplatsen í Gautaborg, Svíþjóð ásamt B.o.B, Nelly Furtado og Tove Styrke.
Evrópukeppnin í knattspyrnu 1996

Evrópukeppnin í knattspyrnu 1996, ofast nefnd EM 1996, var í tíunda skiptið sem Evrópukeppnin í knattspyrnu hefur verið haldin. Lokakeppnin var haldin í Englandi dagana 8. til 30. júní 1996 á vegum Knattspyrnusambands Evrópu. Mótið var það fyrsta til þess að hafa sextán lið í lokakeppninni en áður voru aðeins átta lið í lokakeppninni hverju sinni. Sigurvegarar mótsins voru Þýskaland eftir 2-1 sigur á Tékkland með gullmarki.
Hande Yener

Makbule Hande Özyener (fædd 12. janúar 1973 í Istanbúl í Tyrklandi), þekktust undir listamannsnafninu Hande Yener, er tyrknesk söngkona, lagahöfundur og upptökustjóri.
Evrópukeppnin í knattspyrnu 1960

Evrópukeppnin í knattspyrnu 1960, oft nefnd EM 1960, var í fyrsta skipti sem Evrópukeppni karla í knattspyrnu var haldin. Keppnin hefur síðan þá verið haldin fjórða hvert ár á vegum Knattspyrnusambands Evrópu. Lokamótið fór fram í Frakklandi dagana 6. til 10. júlí 1960. Landslið Sovétríkjanna unnu titilinn með sigri á Júgóslavíu í úrslitaleik. Sautján lið tóku þátt í undankeppninni.

Undankeppni.

Undankeppnin fór fram á árunum 1958 og 1959. Einungis sautján lið skráðu sig til leiks og léku þau einfalda útsláttarkeppni, heima og að heiman. Margar kunnar knattspyrnuþjóðir létu ekki sjá sig. Þannig mætti ekkert lið frá Stóra-Bretlandi. Ítalir, Vestur-Þjóðverjar og silfurlið Svía frá HM 1958 tóku heldur ekki þátt.

Fátt kom á óvart í undankeppninni. Spánn og Sovétríkin áttu að mætast í fjórðungsúrslitum en Spánverjar neituðu af pólitískum ástæðum að ferðast til Moskvu og gáfu því einvígið.
Didier Drogba

Didier Drogba (fullt nafn Didier Yves Drogba Tébily), fæddur 11. mars 1978 í Abidjan, er fyrrum knattspyrnumaður frá Fílabeinsströndinni sem síðast spilaði fyrir Phoenix Rising í Bandaríkjunum. Drogba er best þekktur fyrir tímabil sitt hjá enska stórliðinu Chelsea þar sem hann var einn af bestu framherjum heims.

Hann byrjaði feril sinn 1998, en þá var hann 18 ára og samningsbundinn félaginu Le Mans. Þegar félagið Guingamp sýndi áhuga á leikmanninum var Le Mans ekki sérstaklega áhugasamir á að halda Drogba þannig þeir seldu hann fyrir 80.000 pund. Drogba fór til Guingamp veturinn 2002. Á seinni helmingi tímabilsins 2002/2003 skoraði hann þrjú mörk í ellefu leikjum. Hann bætti um betur á næstu leiktíð með 17 mörkum í 34 leikjum.

Árið 2003 keypti Olympique de Marseille leikmanninn á 3,3 milljónir punda og á sínu fyrsta tímabili með félaginu skoraði hann 19 mörk og var valinn fótboltamaður ársins í Frakklandi. Í Meistaradeildinni 2003/2004 skoraði hann fimm mörk, en eitt af því kom á móti Porto sem var undir stjórn Jose Mourinho. Marseille endaði í 3. sæti í riðli sínum og duttu því út úr keppninni en tóku þá þátt í Evrópudeildinni. Drogba hjálpaði liðinu að komast í úrslitaleik Evrópudeildarinnar en í þeim leik tapaði Marseille gegn Valencia, 3-0. Drogba var markahæstur í keppninni með 6 mörk, og vakti það athygli stórra félaga í Evrópu, þ. á m. Chelsea.

Fyrir tímabilið 2004/2005 keypti Chelsea leikmanninn á metupphæð, 24 milljónir punda, og fékk hann treyju númer 15. Hann vann ensku úrvalsdeildina með liðinu þrisvar 2004/2005, 2005/2006 og 2009/2010. Hann var markahæstur í ensku úrvalsdeildinni 2009/2010 með 29 mörk. Þann 19. maí 2012 vann hann Meistaradeildina með Chelsea í fyrsta sinn í sögu félagsins. Í þeim leik skoraði hann jöfnunarmark sem gerði það að verkum að framlengja þurfti leikinn, og einnig skoraði hann úr síðasta vítinu og tryggði Chelsea titilinn. Reyndist þetta það síðasta sem hann gerði með Chelsea.

Þann 20. júní 2012 skrifaði Drogba undir tveggja og hálfs árs samning við kínverska liðið Shanghai Shenhua þar sem fyrrum liðsfélagi hans Nicolas Anelka spilaði einnig. Með þessum samningi var Drogba launahæsti leikmaður kínversku deildarinnnar. í viðtali sagði hann að ástæðan fyrir því að hann fór til Shanghai Shenua var til þess að auka áhugann á fótbolta í landinu.

Eftir deilur við stjórn Shanghai Shenhua skrifaði Drogba undir eins og hálfs árs samning við tyrkneska félagið Galatasaray þann 28. janúar 2013. Þann 15. febrúar 2013 spilaði hann sinn fyrsta leik fyrir félagið og skoraði 5 mínútum eftir að hafa komið inn á sem varamaður. Tveimur mínútum síðar átti hann stoðsendingu, en leikurinn endaði 2-1 fyrir Galatasaray. Þann 5. maí 2013 vann Galatasaray deildina eftir 4-2 sigur gegn Sivasspor og var það fyrsti titill hans með félaginu. 11. ágúst sama ár vann hann annan titil er Galatasaray vann Fenerbahce í tyrkneska bikarnum. Eftir að dregið var í 16-liða úrslit Meistaradeildarinnar tímabilið 2013/2014 sneri Drogba aftur á Stamford Bridge, heimavöll Chelsea, þar sem Galatasaray og Chelsea mættust.

Drogba fór stuttlega aftur til Chelsea tímabilið 2014-2015 en hélt svo til Kanada og Bandaríkjanna.
Humphrey Bogart

Humphrey DeForest Bogart (25. desember, 1899 – 14. janúar, 1957) var bandarískur leikari sem lék í 75 kvikmyndum á þrjátíu ára ferli. Hann er þekktastur fyrir hlutverk sín í stórmyndum á borð við "Möltufálkinn" (1941), "Casablanca" (1942) og "Drottning Afríku" (1951) þar sem hann lék á móti Katharine Hepburn. Fyrir þá mynd fékk hann sín fyrstu og einu Óskarsverðlaun. Hann giftist Lauren Bacall árið 1945 og lék á móti henni í nokkrum kvikmyndum.
La mauvaise tête

La Mauvaise tête (íslenska: "Glæpsamlegt andlit") er áttunda bókin í bókaflokknum um Sval og Val. Hún birtist sem framhaldssaga í teiknimyndablaðinu Sval árið 1954 og kom út á bókarformi árið 1957. Höfundur og teiknari hennar var listamaðurinn Franquin. Bókin hefur enn ekki komið út á íslensku.

Söguþráður.

Valur uppgötvar að brotist hefur verið inn hjá honum, en saknar einskis annars en nokkurra passamynda. Í kjölfarið gerast undarlegir hlutir: skartgripaverslun er rænd í miðborginni og eigandinn kennir Val um verknaðinn. Síðar hrifsar Valur forngrip af þjóðminjasafninu fyrir framan sjónvarpsmyndavélar og stingur af, en þykis svo ekkert kannast við málið. Lögreglan hyggst handsama Val sem leggur á flótta.

Svalur finnur passamyndirnar týndu í húsi nágrannans og uppgötvar að þrjótar hafa notað þær til að útbúa gúmmígrímu með andliti Vals, en hefur þó engar sannanir í höndunum. Svalur og Valur elta slóð þrjótanna, en eru með lögregluna á hælunum. Eltingaleikurinn á sér stað á sama tíma og Frakklandshjólreiðarnar, sem blandast talsvert í söguþráðinn.

Valur er handtekinn en Svalur flýr. Hann uppgötvar að glæpaforinginn er Sammi frændi Vals og tilgangurinn var að hefna fyrir ófarirnar í "Burt með harðstjórann!" Eftir mikinn eltingarleik sleppa Sammi og vitorðsmaður hans, en Svalur heldur eftir gúmmígrímunni og ránsfengnum. Hann fær þó þungt höfuðhögg og missir minnið. Valur er fyrir rétti og dómur við það að falla, þegar Svalur fær minnið á nýjan leik og nær á síðustu stundu í réttarsalinn með sönnunargögnin sem nægja til að frelsa vin hans.

Stutt tveggja blaðsíðna aukasaga fylgir bókinni, "Touchez pas aux rouges-gorges". Þar segir frá útistöðum gormdýrsins við heimiliskött sem hyggst éta nokkra fuglsunga.
Mary Pickford

Mary Pickford (8. apríl 1892 – 29. maí 1979) var kanadísk leikkona og athafnakona, einn af stofnendum United Artists og Bandarísku kvikmyndaakademíunnar. Hún átti sitt blómaskeið sem leikkona á tímum þöglu myndanna en vinsældir hennar dalaði þegar talmyndirnar litu dagsins ljós undir lok 3. áratugar 20. aldar. Skömmu síðar skildi hún við eiginmann sinn og viðskiptafélaga, leikarann Douglas Fairbanks. Hún hætti alfarið kvikmyndaleik árið 1933 en hélt áfram að framleiða kvikmyndir fyrir United Artists. Hún seldi hlut sinn í fyrirtækinu 1956.
Carlos Saura

Carlos Saura (f. 4. janúar 1932) er spænskur kvikmyndagerðarmaður sem er einkum þekktur fyrir kvikmyndir þar sem flamenco-dans leikur stórt hlutverk, til dæmis í „flamenco-þríleiknum“ "Blóðbrullaup" ("Bodas de Sangre" – 1981), "Carmen" (1983) og "Ástartöfrar" ("El amor brujo" – 1986).
Led Zeppelin III

Led Zeppelin III er þriðja breiðskífa bresku rokk-hljómsveitarinnar Led Zeppelin. Hljómplatan var gefin úr 5. október 1970 af útgáfufyrirtækinu Atlantic Records. Lögin á plötunni voru að mestu leyti samin á bóndabæ í Wales sem kallast „Bron-Yr-Aur“ á tímabilinu janúar til júlí árið 1970.
Halim Hakan Durak

Halim Hakan Durak er frumkvöðull lindýhopps á Íslandi og í Tyrklandi. Hann færði þennan dans til Íslands árið 2006 og til Tyrklands árið 2008.
Alfreð Clausen syngur - Íslensk dægurlög 1

Íslensk dægurlög 1 er 45-snúninga hljómplata gefin út af Íslenzkum tónum árið 1954. Þetta er fyrsta 45-snúninga plata sem gefin er út á Íslandi. Á henni flytur Alfreð Clausen fjögur lög með hljómsveitum Josef Felzmann og Carl Billich. Upptaka: Ríkisútvarpið. Pressun: AS Nera í Osló. Prentun: Alþýðuprentsmiðjan hf..

Æskuminning.

Lagið "Æskuminning" lenti í öðru sæti í danslagakeppni SKT árið 1952, en bar sigur úr býtum í vali áhorfenda. Höfundurinn Ágúst Pétursson samdi lagið nokkru fyrir þann tíma, en það kom fyrst út á 78 snúninga plötu með Alfreð Clausen hjá Íslenzkum tónum árið 1953 (IM 11). Á þeirri plötu var einnig lagið "Manstu gamla daga" eftir Alfreð sjálfan.

"Æskuminning" naut mikilla vinsælda og kom einnig út á Norðurlöndunum. Carl Billich útsetti lagið. Ágúst átti fleiri lög sem Íslenzkir tónar gáfu út, lögin "Hittumst heil" og "Ég mætti þér" sem Tígulkvartettinn söng, "Harpan ómar" sem Alfreð og Ingibjörg Þorbergs sungu saman og "Þórður sjóari" sem Alfreð söng.

Í takt við vinsældir "Æskuminningar" gaf Drangeyjarútgáfan út nótur af laginu. Forsíðuna teiknaði Þorleifur Þorleifsson sem hannaði flest plötuumslög Íslenzkra tóna.
Daniel Narcisse

Daniel Narcisse (fæddur 16. desember 1979) er franskur handknattleiksmaður, sem leikur í skyttustöðu fyrir franska liðið PSG. Narcisse leikur einnig í franska landsliðinu og varð heimsmeistari með franska liðinu árið 2001, Evrópumeistari 2006, ólympíumeistari 2008, heimsmeistari 2009 og Evrópumeistari árið 2010. Hann hefur hlotið viðurnefnið "Air France" vegna stökkkrafts síns.
Sumarauki (plata)

Sumarauki er 45 snúninga hljómplata gefin út af Fálkanum árið 1964.

Á henni flytur Elly Vilhjálms ásamt hljómsveit Svavars Gests tvö lög.

Lagalisti.
Sýrland (aðgreining)

Sýrland getur átt við:
Tondeleyo og fleiri lög

Tondeleyo og fleiri lög er 45-snúninga hljómplata gefin út af Íslenzkum tónum árið 1960. Á henni flytur Óðinn Valdimarsson og Atlantic kvartettinn lagið "Útlaginn", Ingibjörg Þorbergs, Marz bræður og hljómsveit Jan Morávek, flytja "Kvölds í ljúfum blæ" (Man ég þinn koss), Sigurður Ólafsson, Sigurveig Hjaltested og hljómsveit Carl Billich flytja "Blikandi haf" og Sigfús Halldórsson leikur og syngur "Tondeleyo". Platan er hljóðrituð í mono. Upptaka: Ríkisútvarpið. Umslag: Amatörverslunin ljósmyndastofa. Pressun: AS Nera í Osló. Prentun: ÞEGG.
RusHydro

RusHydro (á rússnesku: РусГидро) er rússneskt orkufyrirtæki sem stofnað var árið 1993. Það vinnur rafmagn úr endurnýjanlegum orkugjöfum, einkum vatnsafli en einnig úr jarðvarma, vindorku og sjávarföllum. Fyrirtækið er stærsti raforkuframleiðandi Rússlands.

Raforkuframleiðsla RusHydro var árið 2011 um 35,2 Gigawött og er það er annað stærsta fyrirtæki í heimi í vatnsafli. Rússneska ríkið á um 66% af RussHydro. Yfirmaður félagsins er Yevgeny Dod.
Lögin úr leikritinu Kardemommubænum

Kardemommubærinn er 45-snúninga hljómplata gefin út af Íslenzkum tónum árið 1960. Á henni eru 13 lög úr sýningu Þjóðleikhússins á Kardemommubæ Thorbjörn Egner frá 1960. Þýðing var í höndum Helgu og Huldu Valtýsdætra, ljóðaþýðingu gerði Kristján frá Djúpalæk og leikstjóri var Klemens Jónsson. Hljómsveitarsjóri var Carl Billich og sögumaður Róbert Arnfinnsson. Platan er hljóðrituð í mono. Upptaka: Ríkisútvarpið. Ljósmyndir á bakhlið: S. Vignir. Pressun: AS Nera í Osló. Prentun: ÞEGG.

Flytjendur á plötu.

Uppfærsla Þjóðleikhússins á Kardemommubænum 1960 varð feykivinsæl. Sýningar urðu alls 75 og um 46.000 manns sáu verkið. Ræningjana léku Ævar Kvaran, Baldvin Halldórsson og Bessi Bjarnason. Róbert Arnfinnsson lék bæjarfógetann, Emilía Jónasdóttir lék Soffíu frænku og Kamillu litlu lék Emilía Ólafsdóttir. Aðrir leikarar sem koma fram á plötunni eru Helgi Skúlason, Anna Guðmundsdóttir og Þorgrímur Einarsson. Félagar úr Sinfóníuhljómsveit Íslands leika undir stjórn Carl Billich og barnakór og aðrir leikarar syngja með.
8. maí

8. maí er 128. dagur ársins (129. á hlaupári) samkvæmt gregoríska tímatalinu. 237 dagar eru eftir af árinu.

Atburðir.
Helena Eyjólfsdóttir - Bjartar stjörnur blika

Helena Eyjólfsdóttir: Bjartar stjörnur blika - Ég man það vel er 45-snúninga hljómplata gefin út af Íslenzkum tónum árið 1961. Á henni syngur Helena Eyjólfsdóttir tvö lög með hljómsveit og kór Finns Eydal. Platan er hljóðrituð í mono. Hljóðritun fór fram í Ríkisútvarpinu. Umslagið var hannað hjá Amatörversluninni ljósmyndastofu. Platan var pressuð hjá AS Nera í Osló.
Vertu sæl mín kæra - Stafróf ástarinnar

Vertu sæl mín kæra - Stafróf ástarinnar er 45-snúninga hljómplata gefin út af Íslenzkum tónum árið 1963. Á henni syngur Ragnar Bjarnason með hljómsveit Svavars Gests lögin "Vertu sæl mín kæra" og "Stafróf ástarinnar". Magnús Ingimarsson útsetur lögin. Platan er hljóðrituð í mono. Upptaka: Ríkisútvarpið. Umslag: Amatörverslunin ljósmyndastofa. Pressun: AS Nera í Osló.
Ragnar Bjarnason og hljómsveit Svavars Gests - Fjögur limbó-lög

Limbó er 45-snúninga hljómplata gefin út af Íslenzkum tónum árið 1963. Á henni syngur Ragnar Bjarnason með hljómsveit Svavars Gests fjögur limbó-lög. Platan er hljóðrituð í mono. Upptaka: Ríkisútvarpið. Umslag: Amatörverslunin ljósmyndastofa. Pressun: AS Nera í Osló.
Mihai Ghimpu

Mihai Ghimpu (fæddur 19. nóvember 1951) er moldóvskur stjórnmálamaður. Hann var forseti þings frá 28. ágúst 2009 til 30. desember 2010.
Guðmundur G. Bárðarson

Guðmundur G. Bárðarson (3. janúar 1880 – 13. mars 1933) var íslenskur náttúrufræðingur, sem fæddist á Borg í Skötufirði en lést í Reykjavík, fimmtíu og þriggja ára að aldri. Foreldrar hans voru Guðmundur Bárðarson bóndi á Borg og Guðbjörg Sigurðardóttir. Hann ólst upp með föður sínum á Kollafjarðarnesi í Strandasýslu. Guðmundur var að mestu sjálfmenntaður í fræðum sínum. Hann nam við Menntaskólann í Reykjavík 1897 – 1901 en varð þá að hætta námi vegna heilsubrests. Hann giftist Helgu Finnsdóttur frá Kjörseyri 1906 og stóð þar fyrir búi í nokkur ár. Hann stundaði nám við Kaupmannahafnarháskóla 1909-1910 en vanheilsa hamlaði á ný lengra námi. Eftir heimkomuna stundaði hann náttúrurannsóknir, einkum jarðfræði, af kappi samhliða búskapnum á Kjörseyri. Árið 1921 fluttist hann til Akureyrar og gerðist kennari í náttúrufræði við gagnfræðaskólann þar en árið 1926 var hann ráðinn til kennslu í náttúrufræði við Menntaskólann í Reykjavík. Þar starfaði hann samhliða jarðfræðirannsóknum sínum til æviloka. Hann athugaði skeldýrafánu Íslands, bæði þau dýr sem lifa við strendur landsins í dag en einnig fornskeljar og steingervinga í jarðlögum. Hann rannsakaði nákuðungslögin við Húnaflóa og Tjörneslögin. Eitt þekktasta ritverk Guðmundar er Ágrip af jarðfræði sem var kennd um áratugaskeið í öllum menntaskólum landsins. Einnig skrifaði hann fjölmargar greinar í blöð og tímarit. Hann stofnaði ásamt Árna Friðrikssyni tímaritið "Náttúrufræðinginn", sem enn kemur út. Hann var einn af stofnendum Vísindafélags Íslendinga og mikill frumkvöðull í fuglamerkingum.
Alfreð Clausen syngur með Carl Billich

Alfreð Clausen syngur með Carl Billich er 78-snúninga hljómplata gefin út af Íslenzkum tónum árið 1954. Á henni syngur Alfreð Clausen lögin "Góða nótt" og "Ég minnist þín" við undirleik Carl Billich. Plötumiðar voru grænir á plötunni sem gaf til kynna að um léttklassísk lög væri að ræða. Platan er hljóðrituð í mono. Upptaka: Ríkisútvarpið. Pressun: AS Nera í Osló.
Rúsína

Rúsínur eru þurrkuð vínber. Rúsínur eru framleiddar víða um heiminn en þær má borða hráar eða nota í matreiðslu. Orðið „rúsína“ á rætur að rekja til franska orðsins "raisin" sem þýðir „vínber“, en á frönsku er rúsína kölluð "raisin sec" sem þýðir „þurrkað vínber“. Franska orðið á rætur að rekja til latneska orðsins "racemus" sem þýðir „vínberjaklasi“.

Oftast eru rúsínur sólþurrkaðar en stundum eru þær settar í vatn og svo er vatninu náð úr þeim. Rúsínur eru í flestum tilfellum framleiddar úr steinlausum vínberjum þannig að engir steinar verði í rúsínunum. Rúsínur innihalda 60–70% ávaxtasykur ásamt steinefnum og trefjum. Viðurkennt er að rúsínur valda vindgangi.
Pundsmerki

Pundsmerki (£ eða ₤) er táknið sem notað er fyrir sterlingspundið, gjaldmiðil Bretlands. Sama táknið er (eða var) notað til að tákna aðra gjaldmiðla sem heita "pund" eða slíkum nöfnum í öðrum löndum, svo sem írskt pund, Gíbraltarpund, ástralskt pund og ítalska líru. Nokkur lönd sem nota gjaldmiðil sem heitir "pund" nota ekki þetta tákn, eins og Egyptaland og Líbanon.

Pundsmerkið á rætur að rekja til latneska orðsins "libra" sem var massaeining (sjá líka greinina um mælieininguna). Þetta orð var oft skammstafað með bókstafnum L og einu eða tveimur strikum og þannig myndaðist táknið.

Pundsmerkið er alltaf skrifað á undan upphæðinni (t.d. £12,000) en ekkert bil er haft á milli merkisins og talnanna.
Soffía Karlsdóttir og Sigurður Ólafsson syngja saman

Soffía Karlsdóttir og Sigurður Ólafsson syngja er 78-snúninga hljómplata gefin út af Íslenzkum tónum árið 1955. Á henni syngur Soffía Karlsdóttir lagið "Ég veit ei hvað skal segja" og Soffía og Sigurður Ólafsson syngja lagið "Maður og kona". Tríó Jan Morávek leikur undir. Platan er hljóðrituð í mono. Upptaka: Ríkisútvarpið. Pressun: AS Nera í Osló.
Verðlaunasjóður Guðmundar P. Bjarnasonar

Guðmundur P. Bjarnason, sem kenndur er við bæinn Sýrupart á Akranesi, gaf í ársbyrjun 2000 um 35 milljónir króna til stofnunar sjóðs sem nota á til að verðlauna efnilega útskriftarnemendur í eðlis- og efnafræði við Háskóla Íslands.

Guðmundur P. Bjarnason fæddist 23. febrúar 1909 á Sýruparti og bjó þar lengstaf. Síðast bjó hann á Höfða, dvalarheimili aldraðra á Akranesi. Foreldrar hans voru Bjarni Jóhannesson útvegsbóndi á Sýruparti og kona hans Sólveig Freysteinsdóttir. Guðmundur átti þess ekki kost að stunda háskólanám en starfaði sem netagerðarmaður og fiskmatsmaður á Akranesi auk þess sem hann gerði út bátinn Bjarna Jóhannesson í félagi við bróður sinn. Hann var einn af stofnendum Knattspyrnufélagsins Kára árið 1922 og Taflfélags Akraness 1933. Guðmundur hefur einnig stofnað sjóði til stuðnings við efnilega nemendur úr Brekkubæjarskóla, Grundarskóla og Fjölbrautaskóla Vesturlands. Ennfremur gaf hann Byggðasafninu í Görðum Neðri Sýrupartinn 1989. Guðmundur lést 23. febrúar 2006.

Styrkþegar.

2018: Bergþór Traustason (verkfræðileg eðlisfræði) og Sigríður Stefanía Hlynsdóttir (efnafræði)

2017: Pétur Rafn Bryde (eðlisfræði) og Sigtryggur Bjarki Sigtryggsson (efnafræði)

2016: Stefán Alexis Sigurðsson (eðlisfræði) og Anna Bergljót Gunnarsdóttir (efnafræði)

2013: Árni Johnsen (eðlisfræði), Guðmundur Kári Stefánsson (eðlisfræði), Eyjólfur Guðmundsson (eðlisfræði), Lilja Kristinsdóttir (efnafræði), Tinna Pálmadóttir (lífefnafræði) og María Lind Sigurðardóttir (lífefnafræði).

2012: Tómas Örn Rosdahl (eðlisfræði), Kristinn Kristinsson (eðlisfræði), Sveinbjörn Finnsson (eðlisfræði), Rikke Poulsen (lífefnafræði) og Sara Björk Sigurðardóttir (efnafræði).

2009-2011: Styrkjunum þessi ár var úthlutað samtímis. Styrkina hlutu: Þórey María Maríusdóttir (eðlisfræði 2009), Inga Rún Helgadóttir (eðlisfræði 2010), Katla Kristjánsdóttir (lífefnafræði 2010), Elvar Karl Bjarkason (eðlisfræð 2011), Kristín Björg Arnardóttir (eðlisfræði 2011) og Katrín Lilja Sigurðardóttir (efnafræði 2010).

2008: Ásgeir Birkisson (eðlisfræði), Hlynur Grétarsson (eðlisfræði), Jón Emil Guðmundsson (eðlisfræði), Líney Halla Kristinsdóttir (eðlisfræði), Pétur Gordon Hermannson (eðlisfræði) og Elvar Örn Jónsson (efnafræði).

2006 og 2007: Styrkjunum þessi ár var úthlutað samtímis. Styrkina hlutu: Ómar Valsson (eðlisfræði 2006), Elfa Ásdís Ólafsdóttir (lífefnafræði 2007), Sigurður Ægir Jónsson (eðlisfræði 2007) og Gunnar Sigurðsson (eðlisfræði 2007)

2005: Kristján Friðrik Alexandersson (efnafræði) og Sigurður Örn Stefánsson (eðlisfræði)

2004: Anna Valborg Guðmundsdóttir (lífefnafræði), Anna Guðný Sigurðardóttir (lífefnafræði), Guðrún Eiríksdóttir (lífefnafræði), Bergur Einarsson (jarðeðlisfræði) og Erling Jóhann Brynjólfsson (eðlisfræði)

2003: Jóel Karl Friðriksson (eðlisfræði) og Unnur Unnsteinsdóttir (lífefnafræði)

2002: Jens Hjörleifur Bárðarson (eðlisfræði)

2001: Árdís Elíasdóttir eðlisfræðingur og Soffía Sveinsdóttir efnafræðingur.

2000: Kristján Kristjánsson eðlisfræðingur, Kristín Ingvarsdóttir efnafræðingur, Andri Arnaldsson efnafræðingur og Snævar Sigurðsson efnafræðingur.
Níl

Níl (arabíska النيل, "an-nīl") er annað tveggja stærstu fljóta heims. Nafnið kemur úr grísku

"Νειλος" (Neílos) en Grikkir kölluðu ána einnig "Αιγυπτος" (Ægyptos) sem er uppruni nafns Egyptalands. Forn-Egyptar kölluðu fljótið "iteru". Deilt er um hvort Níl eða Amasónfljót eigi að teljast lengsta fljót heims.
Alfreð Clausen - Litla stúlkan

Alfreð Clausen með kvartett Josef Felzmann er 78-snúninga hljómplata gefin út af Íslenzkum tónum árið 1953. Á henni syngur Alfreð Clausen lögin "Kveðja" og "Litla stúlkan", við undirleik kvartetts Josef Felzmann. Kvartettinn skipuðu auk Josef sem lék á fiðlu, Carl Billich, píanó, Trausti Thorberg, gítar og Einar B. Waage, bassi. Platan er hljóðrituð í mono. Upptaka: Ríkisútvarpið. Pressun: AS Nera í Osló.
Evrabía

Evrabía er hugtak, sett saman úr orðunum Evrópa og Arabía. Sumir Evrópubúar lýsa með því ótta sínum við fjölgun múslima í Evrópu síðustu árin, sem þeir halda að hafi í för með sér aukin innflytjendavandamál í álfunni, og af ótta við að íslam taki yfir Evrópu. Margir fræðimenn hafa lýst hugtakinu og orðræðunni í kringum það sem samsæriskenningu.

Saga.

Félagsfræðingar hafa bent á að múslimahatur gegni lykilhlutverki meðal öfga-hægrihópa í Evrópu. Meðal annars hafa verið gerðar rannsóknir á þróun hugtaksins "Evrabía" innan þeirra hópa. Hugtakið er upprunnið í skrifum höfundarins Gisele Littman um árið 2000. Norski hryðjuverkamaðurinn Anders Behring Breivik notaði hugtakið víða í yfirlýsingunni sem fylgdi hryðjuverkunum í Noregi 2011 og náði hugtakið nokkurri útbreiðslu í kjölfarið. Í dómnum yfir Breivik var meðal annars tekið fram að „margir virðast deila samsæriskenningu Breiviks, að meðtalinni Evrabíu-kenningunni. Dómstólnum virðist hins vegar fátt fólk deila þeirri hugmynd Breiviks að meintri Íslam-væðingu skuli svara með hryðjuverkum.“